Document ID: 32006D0615

KOMMISSIONENS BESLUTNING
af 13. september 2006
om midlertidig godkendelse af ordningerne for identifikation og registrering af får og geder i Det Forenede Kongerige i henhold til Rådets forordning (EF) nr. 21/2004
(meddelt under nummer K(2006) 4086)
(Kun den engelske tekst er autentisk)
(2006/615/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 21/2004 af 17. december 2003 om indførelse af en ordning for identifikation og registrering af får og geder og om ændring af forordning (EF) nr. 1782/2003 og direktiv 92/102/EØF og 64/432/EØF (1), særlig artikel 4, stk. 2, litra d), og
ud fra følgende betragtninger:
(1)
Forordning (EF) nr. 21/2004 indeholder bestemmelser om indførelse af ordninger for identifikation og registrering af får og geder. Det bestemmes, at dyr i en bedrift skal identificeres inden for de tidsfrister, der er fastsat i forordningen.
(2)
Endvidere indeholder forordning (EF) nr. 21/2004 bestemmelser om, at får og geder skal identificeres ved et første og andet identifikationsmærke, som er fastlagt i forordningen. Deri fastsættes det, at det andet identifikationsmærke indtil den 1. januar 2008 kan erstattes af en ordning, som er i overensstemmelse med forordningen og er godkendt af Kommissionen, undtagen når der er tale om dyr, der er genstand for samhandel inden for Fællesskabet.
(3)
Derfor skal får og geder, der er genstand for samhandel inden for Fællesskabet, opfylde bestemmelserne i forordning (EF) nr. 21/2004 fuldt ud. Forordningens artikel 4, stk. 2, litra b), fastsætter, at dyr skal identificeres ved hjælp af et andet identifikationsmærke, som er godkendt af myndighederne, og som har de tekniske egenskaber, der er nævnt i afsnit A, punkt 4, i bilaget til forordningen.
(4)
Ved Kommissionens beslutning af 2005/617/EF af 17. august 2005 om midlertidig godkendelse af ordningerne i Storbritannien og Nordirland i Det Forenede Kongerige for identifikation og registrering af får og geder i henhold til artikel 4, stk. 2, litra d), i forordning (EF) nr. 21/2004 (2) blev der udstedt midlertidig godkendelse for disse ordninger indtil den 30. april 2006. I denne beslutning blev det fastlagt, at godkendelsen af de to ordninger skulle tages op til revision inden den 31. januar 2006 på grundlag af resultaterne af kontrolbesøgene.
(5)
I samarbejde med Det Forenede Kongerige udførte Kommissionen kontrolbesøg på stedet for at evaluere, hvordan disse ordninger fungerer, og verificere gennemførelsen af de tilsagn, som Det Forenede Kongerige har givet med hensyn til disse ordninger. Den endelige rapport og en acceptabel handlingsplan fra Det Forenede Kongerige foreligger nu og er blevet drøftet af Den Stående Komité for Fødevarekæden og Dyresundhed.
(6)
Det Forenede Kongerige har forpligtet sig til at løse de problemer, der blev påpeget ved kontrolbesøgene på stedet, som havde til formål at evaluere, hvordan disse ordninger fungerer, og især til rettidigt at færdiggøre den foreslåede handlingsplan ved at træffe alle de nødvendige foranstaltninger, der styrker ordningerne, for at sikre, at de er i overensstemmelse med forordning (EF) nr. 21/2004 inden den 31. december 2006.
(7)
Ordningerne for identifikation og registrering af får og geder i Storbritannien og Nordirland bør derfor godkendes for en ny midlertidig periode, således at det tillades at erstatte det andet identifikationsmærke for får og geder med ordningen, undtagen når der er tale om dyr, der er genstand for samhandel inden for Fællesskabet.
(8)
For at undgå forstyrrelser i samhandelen bør den midlertidige godkendelse af ordningerne for identifikation og registrering af får og geder i Storbritannien og Nordirland have tilbagevirkende kraft fra den 30. april 2006 for at dække hele perioden for ordningernes gennemførelse.
(9)
Den kompetente myndighed bør foretage relevant kontrol på stedet for at verificere, at ordningerne for identifikation og registrering af får og geder gennemføres korrekt.
(10)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
De ordninger for identifikation og registrering af får og geder, der i henhold til artikel 4, stk. 2, litra c), i forordning (EF) nr. 21/2004 er iværksat af Det Forenede Kongerige i Storbritannien og Nordirland, godkendes hermed fra den 1. maj 2006 til den 30. juni 2007.
Artikel 2
Uden at tilsidesætte de bestemmelser, der skal træffes i henhold til artikel 10, stk. 1, litra a), i forordning (EF) nr. 21/2004, sørger Det Forenede Kongerige for, at der hvert år foretages relevant kontrol på stedet af de kompetente myndigheder for at kontrollere, at brugerne opfylder kravene i forbindelse med ordningerne for identifikation og registrering af får og geder, som omtalt i artikel 1.
Artikel 3
Denne beslutning er rettet til Det Forenede Kongerige Storbritannien og Nordirland.
Udfærdiget i Bruxelles, den 13. september 2006.

Labels: 7
0
18
6